Mga Likas o Natural na Bagay ang Ginagamit na Anting-anting 
-HINDI BALA NA MAY LAMANG PULBURA 
Ni Apolinario Villalobos 


Kawawa ang mga taong nagpapauto sa mga arbularyo o kung sino man na 
nagsasabing ang bala, lalo na ang “live” o ang may lamang pulbura ay isang 
anting-anting. Ang ganitong pang-uuto ay sinimulan ng mga taong 
nagnanakaw ng bala mula sa kung saan mang imbakan at binibenta sa mga 
taong tanga na naniwala naman. Sinabi ko na sa isang blog ko noon tungkol 
sa isyu ng tanim-bala, na kung ituring man na anting-anting ang bala, dapat 
ay yong walang lamang pulbura dahil ang ginagamit lang ay ang “metal” na 
nilalagyan ng pulbura na kung hindi yaring tanso ay tingga. Puwede ngang 
baguhin ang porma tulad halimbawa ng pagpepe o pag-flatten ng basyong 
bala upang maipormang pendant, o di kaya ay lagyan ng dalawang “kamay” 
upang magmukhang krus at magamit na palawit sa kuwentas....ganoon lang. 
Hindi kailangang bumili sa mga nagtitinda ng mga ninakaw na bala, sa 
halagang Php1,500.00 ang isang piraso! Ayaw ko na lang isulat kung bakit 
nagkakaubusan ng bala sa mga imbakan nito. Ang isang ordinaryong 
mamamayan ay hindi naman nakakabili ng paisa-isang bala. 


Batay sa mga nasagap kong impormasyon galing mismo sa mga nagtatago 
ng balang may pulbura, “panlaban” daw ito sa mga taong may masamang 
balak sa kanila, kaya swak sana sa mga OFW na ayaw mabugbog o 
magahasa ng mga malupit o manyak na employer. Ang masama, pati mga 
matatanda ay napagpaniwala din ng mga unggoy na nangraraket! Sabihin ba 
naman ng mga hangal na ito na hahaba ang buhay ng taong may 
itinatagong bala, kaya ang mga uugud-ugod na gusto pa yatang mabuhay 
nang mahigit 100 taon, ay hindi rin magkandaugaga sa pagbili, sa halip na 
gamitin ang perang galing sa pension, na pambili ng gamot sa rayuma man 
lang! 


Matagal nang ginagamit ang tanso o copper at tingga o lead, na panlaban sa 
masamang ispiritu, lalo na sa kapre, pero hindi sa kapwa-tao. Bumibigat 
daw ang taong mayroon nito kaya hindi basta naitatakas ng kapre, kaya pati 
sanggol ay palaging may katabing bala na nakabalot sa pulang tela dahil ang 
kulay pula ay kalaban din ng masamang espiritu. At tungkol pa rin sa kulay 
pula...yong ayaw masaniban ng masamang espiritu, maliban sa balang 
nakabalot sa pulang tela ay nagsusuot din ng pulang bra o kamison at panty 
kung babae at ang lalaki naman ay palaging may pulang panyo. Sa ilalim ng 
unan nila ay mayroon ding pulang panyo. Sa panahon ng pagreregla ng 
babae, lalo silang ligtas! Pinaniniwalaan na ito bago pa dumating ang mga 
Kastila. 


Ang ginagamit na panlaban sa kapwa-taong may masamang balak ay 
dinasalang langis na umaapaw sa sinidlang maliit na bote kapag nasa harap 
mo ang taong may masamang balak. Hindi nakokontra ang isang masamang 


balak ng kapwa- tao sa pamamagitan ng balang nasa bulsa o pitaka, dahil 
kung totoo man, wala sanang inuuwing OFW na nasa kabaong o buntis dahil 
na-rape ng employer, o di kaya ay naka-wheel chair, o di kaya ay lalaking 
Pilipinong ni-rape o binugbog ng Arabo! At, lalong wala sanang namamatay 
sa pagkabaril o natutusok ng patalim, at nakitang nakahandusay na lamang 
sa isang tabi. Ang isang nakausap ko, tatlong bala nga daw ang palagi 
niyang dala, pero sa kasamaang palad pa rin, mahigit limang beses pa rin 
daw siyang naholdap sa Cubao! Kaya ngayon hinahanting na niya ang co- 
boarder niyang dating pulis na natanggal sa trabaho dahil sa katiwalian, 
upang pakainin ng mga balang ibinenta sa kanya! Dalawa daw sila sa 
boarding house nila ang binentahan ng mga bala ng ungas na dating pulis. 


Kung anting-anting ang gusto dahil ang inaasam ay karagdagang “lakas”, 
ang dapat gamitin ay mga kristal, bato, o mga bahagi ng mga halaman. 
Balutin mo man ang katawan mo ng mga ito ay walang sisita sa airport o 
pantalan kaya walang mangingikil na taga-AVESECOM o OTS. Pwede ka lang 
sigurong pigilan sa pagsakay dahil baka isipin nilang sintu-sinto ka, kaya sa 
halip na i-detain ka o hingan ng pera, baka ihatid ka pa pauwi sa inyo dahil 
sa awa nila! 


Totoo naman talagang may iba't -ibang uri ng “lakas” na nanggagaling sa 
mga bato at kristal dahil sa taglay nilang mga mineral. Ang isang pruweba 
rito ay ang bato-balani (magnet), quartz, jade, lalo na ang hindi pa gaanong 
kilalang batong “tourmaline” na napatunayang humihigop ng dumi sa loob 
ng katawan. Ang mga bahagi naman ng mga halaman ay talagang gamot 
kaya nakakapagpalakas ng loob kung may dalang maski pinatuyong dahon, 
ugat o balat man lang. May mga dahon na maski tuyo ay pwedeng amuyin 
upang mawala ang pagkahilo o pananakit ng tiyan dahil sa kabag, at mga 
pinatuyong ugat o balat ng kahoy na kapag ikinunaw (dipped) sa kapeng 
iniinom ay nakakagamot din....yan ang mga anting-anting na dapat ay 
palaging nasa bulsa at bag! 


Ang mga tao namang nauto kaya nakabili ng bala sa halagang Php1,500.00, 
magmuni-muni na, lalo na yong mga OFW na ang pamilya ay 
nagkandautang-utang, may maipanlagay lang sila sa recruiter at pambili ng 
tiket ng eroplano, at ang kabuuhang halaga ay katumbas ng mahigit sa isang 
taong pagpapa-alipin sa ibang bansa. Huwag magpakatanga dahil lang sa 
bala. Kaya nagkakaroon ng mga tiwaling kawani sa airport ay dahil sa mga 
taong matitigas ang ulo. Nakasilip tuloy ang mga kawatan sa airport ng 
dahilan upang sila ay kikilan. Kung mahuli naman, at marami naman ang 
umaming may dala nga ng bala, ay saka sila magngunguyngoy at magsisisi! 
Ang masakit pa ay nadadamay ang mga taong wala talagang kaalam-alam 
sa “anting-anting” na ito. 


Dapat tandaang kung walang tanga, ay walang nagagantso o nalilinlang ng 
kapwa! Kung totoo mang may nagtatanim ng bala sa mga bagahe, ang 


tanong ay... SINO ANG MGA NAGSIMULA SA PAGBIGAY NG DAHILAN KAYA 
NAGING RAKET ITO? HINDI BA MISMONG MGA PASAHERONG TANGA NA 
AKALA AY LIGTAS SILA KUNG MAY BALANG DALA? DAHIL SA TAKBO NG 
ABNORMAL NILANG ISIPAN, NAGKAROON NG KIKILAN SA AIRPORT KAYA 
NADAMAY ANG MGA INOSENTENG PASAHERO. Patunay sa raketang ito ang 
report na sa kabila ng naka-log na kulang-kulang sa isang libong 
“nahulihan”, wala pang kalahati ang nakasuhan. Ano ang ang nangyari sa 
iba?...eh, di “napag-usapan"”!! 


At, ang pinakamahalagang paalala: malakas na pananampalataya sa 
Pinakamakapangyarihan ang pinakamagaling na anting-anting ng tao...wala 
nang iba! Huwag lang magdasal ng malakas habang nagpapa-inspection ng 
bagahe sa airport....hinay-hinay lang sa pagpapakita ng matiim na 
pananampalataya upang hindi mapagkamalang “jet-setter” na baliw! 


